CELEX: 32022R0803
Language: el
Date: 2022-02-16 00:00:00
Title: Κατ’ εξουσιοδότηση κανονισμός (ΕΕ) 2022/803 της Επιτροπής της 16ης Φεβρουαρίου 2022 για τη συμπλήρωση του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου με τον προσδιορισμό διαδικαστικών κανόνων για την άσκηση της αρμοδιότητας επιβολής προστίμων ή περιοδικών χρηματικών ποινών από την Ευρωπαϊκή Αρχή Κινητών Αξιών και Αγορών στους παρόχους υπηρεσιών αναφοράς δεδομένων (Κείμενο που παρουσιάζει ενδιαφέρον για τον ΕΟΧ)

24.5.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 145/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2022/803 ΤΗΣ ΕΠΙΤΡΟΠΗΣ
         της 16ης Φεβρουαρίου 2022
         για τη συμπλήρωση του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου με τον προσδιορισμό διαδικαστικών κανόνων για την άσκηση της αρμοδιότητας επιβολής προστίμων ή περιοδικών χρηματικών ποινών από την Ευρωπαϊκή Αρχή Κινητών Αξιών και Αγορών στους παρόχους υπηρεσιών αναφοράς δεδομένων
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου της 15ης Μαΐου 2014, για τις αγορές χρηματοπιστωτικών μέσων και για την τροποποίηση του κανονισμού (ΕΕ) αριθ. 648/2012 (1), και ιδίως το άρθρο 38ια παράγραφος 10,
         Εκτιμώντας τα ακόλουθα:
         
                     (1)
                  
                  
                     Δεδομένης της διασυνοριακής διάστασης του χειρισμού δεδομένων της αγοράς, της ποιότητας των δεδομένων και της ανάγκης να επιτευχθούν οικονομίες κλίμακας, καθώς και να αποφευχθούν οι αρνητικές επιπτώσεις ενδεχόμενων αποκλίσεων τόσο στην ποιότητα των δεδομένων όσο και στα καθήκοντα των παρόχων υπηρεσιών αναφοράς δεδομένων, ο κανονισμός (ΕΕ) 2019/2175 του Ευρωπαϊκού Κοινοβουλίου και του Συμβουλίου (2) μεταβίβασε εξουσίες αδειοδότησης και εποπτείας σε σχέση με τις δραστηριότητες των παρόχων υπηρεσιών αναφοράς δεδομένων (στο εξής: ΠΥΑΔ) της Ένωσης στην Ευρωπαϊκή Αρχή Κινητών Αξιών και Αγορών (στο εξής: ΕΑΚΑΑ).
                  
               
                     (2)
                  
                  
                     Είναι σκόπιμο να προσδιοριστούν οι διαδικαστικοί κανόνες άσκησης της εξουσίας επιβολής προστίμων και περιοδικών χρηματικών ποινών από την ΕΑΚΑΑ όσον αφορά τους ΠΥΑΔ που εμπίπτουν στο πεδίο εφαρμογής της εποπτείας της. Ειδικότερα, ο κανονισμός (ΕΕ) αριθ. 600/2014 ορίζει ότι οι εν λόγω διαδικαστικοί κανόνες θα πρέπει να περιλαμβάνουν διατάξεις σχετικά με τα δικαιώματα υπεράσπισης, με την είσπραξη προστίμων ή περιοδικών χρηματικών ποινών, καθώς και με τις προθεσμίες παραγραφής για την επιβολή και την εκτέλεση των προστίμων και των περιοδικών χρηματικών ποινών.
                  
               
                     (3)
                  
                  
                     Εάν η ΕΑΚΑΑ διαπιστώσει σοβαρές ενδείξεις πιθανής ύπαρξης περιστατικών που μπορεί να συνιστούν διάπραξη μίας ή περισσότερων παραβάσεων από τις απαιτήσεις που ισχύουν για τους παρόχους υπηρεσιών αναφοράς δεδομένων, διορίζει ανεξάρτητο πραγματογνώμονα εντός της ΕΑΚΑΑ προκειμένου να ερευνήσει το θέμα. Κατά την ολοκλήρωση της έρευνας, ο πραγματογνώμονας δίνει στο υπό έρευνα πρόσωπο τη δυνατότητα ακρόασης. Αυτό σημαίνει ότι το υπό έρευνα πρόσωπο θα πρέπει να έχει το δικαίωμα να υποβάλει γραπτές παρατηρήσεις εντός εύλογης διορίας όχι μικρότερης των τεσσάρων εβδομάδων προτού ο πραγματογνώμονας υποβάλει τα πορίσματά του στην ΕΑΚΑΑ. Θα πρέπει να επιτρέπεται στο υπό έρευνα πρόσωπο να επικουρείται από συνήγορο της επιλογής του. Ο πραγματογνώμονας θα πρέπει να εξετάζει κατά πόσον, ως αποτέλεσμα των παρατηρήσεων που υποβάλλει το υπό έρευνα πρόσωπο, είναι αναγκαίο να τροποποιήσει την έκθεση πορισμάτων του προτού την υποβάλλει στην ΕΑΚΑΑ.
                  
               
                     (4)
                  
                  
                     Η ΕΑΚΑΑ θα πρέπει να αξιολογεί την πληρότητα του φακέλου που υποβάλλει ο πραγματογνώμονας βάσει ενός καταλόγου εγγράφων. Προκειμένου να εξασφαλίζεται ότι το υπό έρευνα πρόσωπο είναι σε θέση να προετοιμάζει επαρκώς την υπεράσπισή του, πριν από την έκδοση τελικής απόφασης όσον αφορά τα πρόστιμα ή τα εποπτικά μέτρα, η ΕΑΚΑΑ θα πρέπει να του παρέχει το δικαίωμα να υποβάλει περαιτέρω γραπτές παρατηρήσεις.
                  
               
                     (5)
                  
                  
                     Προκειμένου να εξασφαλίζεται ότι τα πρόσωπα συνεργάζονται κατά την έρευνα, η ΕΑΚΑΑ θα πρέπει να μπορεί να λαμβάνει ορισμένα μέτρα καταναγκασμού. Αν η ΕΑΚΑΑ έχει λάβει απόφαση βάσει της οποίας το πρόσωπο υποχρεούται να τερματίσει την παράβαση, ή έχει ζητήσει την παροχή πλήρων πληροφοριών ή πλήρων αρχείων, δεδομένων ή οποιουδήποτε άλλου υλικού, ή έχει λάβει απόφαση να διενεργήσει επιτόπια επιθεώρηση, τότε μπορεί να επιβάλει περιοδικές χρηματικές ποινές, προκειμένου να υποχρεώσει το υπό έρευνα πρόσωπο να συμμορφωθεί με την απόφαση που έχει ληφθεί. Προτού επιβάλει περιοδικές χρηματικές ποινές, η ΕΑΚΑΑ θα πρέπει να παρέχει στο πρόσωπο τη δυνατότητα να υποβάλει γραπτές παρατηρήσεις.
                  
               
                     (6)
                  
                  
                     Το δικαίωμα της υπεράσπισης θα πρέπει να σταθμίζεται έναντι της ανάγκης, υπό συγκεκριμένες συνθήκες, για ανάληψη επείγουσας ενέργειας από την ΕΑΚΑΑ. Όταν απαιτούνται επείγουσες ενέργειες σύμφωνα με το άρθρο 38ιβ του κανονισμού (ΕΕ) αριθ. 600/2014, τότε το δικαίωμα υπεράσπισης του υπό έρευνα προσώπου δεν θα πρέπει να αποτελεί κώλυμα για τη λήψη επειγόντων μέτρων από την ΕΑΚΑΑ. Στην περίπτωση αυτή, προκειμένου να προληφθεί σημαντική και επικείμενη ζημία στο χρηματοπιστωτικό σύστημα, η ΕΑΚΑΑ μπορεί να εκδίδει προσωρινή απόφαση χωρίς να παρέχει στο υπό έρευνα πρόσωπο τη δυνατότητα να υποβάλει παρατηρήσεις. Η ΕΑΚΑΑ θα πρέπει να παρέχει στο υπό έρευνα πρόσωπο τη δυνατότητα ακρόασης το συντομότερο δυνατόν μετά την έκδοση της προσωρινής απόφασης και πριν από την έκδοση επιβεβαιωτικής απόφασης. Ωστόσο, η διαδικασία θα πρέπει να παρέχει στο υπό έρευνα πρόσωπο το δικαίωμα εκ των προτέρων ακρόασης από τον πραγματογνώμονα.
                  
               
                     (7)
                  
                  
                     Οι φάκελοι που ετοιμάζονται από την ΕΑΚΑΑ και τον πραγματογνώμονα περιέχουν πληροφορίες που είναι απαραίτητες στο ενδιαφερόμενο πρόσωπο κατά την προετοιμασία του ενόψει δικαστικών ή διοικητικών διαδικασιών. Αφότου το υπό έρευνα πρόσωπο παραλάβει κοινοποίηση έκθεσης πορισμάτων είτε από τον πραγματογνώμονα είτε από την ΕΑΚΑΑ, θα πρέπει να έχει δικαίωμα πρόσβασης στον φάκελο, με την επιφύλαξη του έννομου συμφέροντος άλλων προσώπων για προστασία του επιχειρηματικού απορρήτου τους. Η χρήση των εγγράφων του φακέλου στα οποία παρέχεται πρόσβαση θα πρέπει να επιτρέπεται μόνον για δικαστικές ή διοικητικές διαδικασίες που αφορούν παραβάσεις του κανονισμού (ΕΕ) αριθ. 600/2014.
                  
               
                     (8)
                  
                  
                     Τόσο η εξουσία επιβολής προστίμων και περιοδικών χρηματικών ποινών όσο και η εξουσία εκτέλεσης των προστίμων και των περιοδικών χρηματικών ποινών θα πρέπει να υπόκεινται σε προθεσμία παραγραφής. Για λόγους συνέπειας, στις προθεσμίες παραγραφής για την επιβολή και την εκτέλεση προστίμων ή περιοδικών χρηματικών ποινών θα πρέπει να λαμβάνονται υπόψη η ισχύουσα νομοθεσία της Ένωσης που εφαρμόζεται για την επιβολή και την εκτέλεση ποινών σε εποπτευόμενες οντότητες και η πείρα της ΕΑΚΑΑ από την εφαρμογή της εν λόγω νομοθεσίας.
                  
               
                     (9)
                  
                  
                     Προκειμένου η ΕΑΚΑΑ να εξασφαλίζει τη διαφύλαξη των εισπραχθέντων προστίμων και περιοδικών χρηματικών ποινών, η ΕΑΚΑΑ θα πρέπει να τα καταθέτει σε τοκοφόρους λογαριασμούς που ανοίγονται αποκλειστικά για ένα και μόνο πρόστιμο ή για περιοδικές χρηματικές ποινές με στόχο τον τερματισμό μίας και μόνο παράβασης. Στο πλαίσιο της δημοσιονομικής σύνεσης, η ΕΑΚΑΑ θα πρέπει να μεταφέρει τα ποσά στην Επιτροπή μόνον όταν οι αποφάσεις είναι οριστικές λόγω ανάλωσης ή εκπνοής των δικαιωμάτων προσφυγής.
                  
               
                     (10)
                  
                  
                     Προκειμένου να εξασφαλίζεται η ομαλή λειτουργία του νέου εποπτικού πλαισίου για τους ΠΥΑΔ, όπως θεσπίζεται στο άρθρο 4 του κανονισμού (ΕΕ) 2019/2175, ο παρών κανονισμός θα πρέπει να αρχίσει να ισχύει επειγόντως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ορισμός
            Για τους σκοπούς του παρόντος κανονισμού, «πάροχος υπηρεσιών αναφοράς δεδομένων» ή «ΠΥΑΔ» σημαίνει εγκεκριμένος μηχανισμός δημοσιοποίησης συναλλαγών ή εγκεκριμένος μηχανισμός γνωστοποίησης συναλλαγών, όπως ορίζεται στο άρθρο 2 παράγραφος 1 σημείο 34) και στο άρθρο 2 παράγραφος 1 σημείο 36) του κανονισμού (ΕΕ) αριθ. 600/2014.
         
         
            Άρθρο 2
            Διαδικαστικοί κανόνες σε διαδικασίες παράβασης ενώπιον του πραγματογνώμονα
            
               1.   Κατά την ολοκλήρωση της έρευνας σχετικά με πιθανές παραβάσεις των απαιτήσεων που αναφέρονται στο άρθρο 38ζ παράγραφος 1 του κανονισμού (ΕΕ) αριθ. 600/2014 και πριν από την υποβολή του φακέλου στην ΕΑΚΑΑ, ο πραγματογνώμονας που αναφέρεται στο άρθρο 38ια παράγραφος 1 του εν λόγω κανονισμού ενημερώνει γραπτώς το υπό έρευνα πρόσωπο σχετικά με τα πορίσματά του και του παρέχει τη δυνατότητα να υποβάλει γραπτές παρατηρήσεις σύμφωνα με την παράγραφο 3. Στην έκθεση πορισμάτων αναφέρονται τα πραγματικά περιστατικά που ενδέχεται να συνιστούν μία ή περισσότερες από τις παραβάσεις των απαιτήσεων που αναφέρονται στο άρθρο 38ζ παράγραφος 1 του κανονισμού (ΕΕ) αριθ. 600/2014, συμπεριλαμβανομένης αξιολόγησης της φύσης και της βαρύτητας των εν λόγω παραβάσεων, λαμβανομένων υπόψη των κριτηρίων του άρθρου 38ζ παράγραφος 2 του εν λόγω κανονισμού.
            
            
               2.   Η έκθεση πορισμάτων ορίζει εύλογη προθεσμία εντός της οποίας το υπό έρευνα πρόσωπο έχει τη δυνατότητα να υποβάλει τις γραπτές παρατηρήσεις του. Σε έρευνες διαφορετικές από εκείνες που αναφέρονται στο άρθρο 5, η εν λόγω προθεσμία είναι τουλάχιστον τεσσάρων εβδομάδων. Ο πραγματογνώμονας δεν υποχρεούται να λάβει υπόψη γραπτές παρατηρήσεις που παρελήφθησαν μετά τη λήξη της εν λόγω προθεσμίας.
            
            
               3.   Στις γραπτές παρατηρήσεις, το υπό έρευνα πρόσωπο μπορεί να παρουσιάζει όλα τα πραγματικά περιστατικά που είναι σημαντικά για την υπεράσπισή του και, ει δυνατόν, επισυνάπτει έγγραφα προς απόδειξη των περιστατικών που παρουσιάζονται. Το υπό έρευνα πρόσωπο δύναται να προτείνει στον πραγματογνώμονα να προβεί σε ακρόαση άλλων προσώπων τα οποία μπορούν να επιβεβαιώσουν τα πραγματικά περιστατικά που αναφέρονται στις παρατηρήσεις του υπό έρευνα προσώπου.
            
            
               4.   Ο πραγματογνώμονας δύναται να καλέσει υπό έρευνα πρόσωπο, στο οποίο έχει αποσταλεί έκθεση πορισμάτων, να παραστεί σε ακρόαση. Τα υπό έρευνα πρόσωπα μπορούν να επικουρούνται από συνήγορο της επιλογής τους. Οι ακροάσεις δεν είναι δημόσιες.
            
         
         
            Άρθρο 3
            Διαδικαστικοί κανόνες σε διαδικασίες παράβασης ενώπιον της ΕΑΚΑΑ σχετικά με πρόστιμα και εποπτικά μέτρα
            
               1.   Ο πλήρης φάκελος που υποβάλλεται από τον πραγματογνώμονα στην ΕΑΚΑΑ περιλαμβάνει τα ακόλουθα έγγραφα:
               
                           α)
                        
                        
                           την έκθεση πορισμάτων και αντίγραφο αυτής που απευθύνεται στο υπό έρευνα πρόσωπο·
                        
                     
                           β)
                        
                        
                           αντίγραφο των γραπτών παρατηρήσεων του υπό έρευνα προσώπου·
                        
                     
                           γ)
                        
                        
                           τα πρακτικά τυχόν ακροάσεων.
                        
                     
            
               2.   Όταν ο φάκελος είναι ελλιπής, η ΕΑΚΑΑ απευθύνει στον πραγματογνώμονα αιτιολογημένο αίτημα προσκόμισης συμπληρωματικών εγγράφων.
            
            
               3.   Όταν η ΕΑΚΑΑ θεωρεί ότι τα πραγματικά περιστατικά που περιγράφονται στην έκθεση πορισμάτων του πραγματογνώμονα δεν συνιστούν παραβάσεις των απαιτήσεων που αναφέρονται στο άρθρο 38ζ παράγραφος 1 του κανονισμού (ΕΕ) αριθ. 600/2014, αποφασίζει να κλείσει την υπόθεση και γνωστοποιεί την απόφαση αυτή στο υπό έρευνα πρόσωπο.
            
            
               4.   Εάν η ΕΑΚΑΑ δεν συμφωνεί με τα πορίσματα του πραγματογνώμονα, υποβάλλει νέα έκθεση πορισμάτων στο υπό έρευνα πρόσωπο. Η έκθεση αυτή ορίζει προθεσμία τουλάχιστον τεσσάρων εβδομάδων εντός της οποίας το υπό έρευνα πρόσωπο έχει τη δυνατότητα να υποβάλει γραπτές παρατηρήσεις. Η ΕΑΚΑΑ δεν υποχρεούται να λάβει υπόψη γραπτές παρατηρήσεις που παρελήφθησαν μετά τη λήξη της εν λόγω προθεσμίας για την έκδοση απόφασης σχετικά με την ύπαρξη παράβασης και σχετικά με εποπτικά μέτρα και την επιβολή προστίμου σύμφωνα με τα άρθρα 38ζ και 38η του κανονισμού (ΕΕ) αριθ. 600/2014.
            
            
               5.   Εάν η ΕΑΚΑΑ συμφωνεί με το σύνολο ή με μέρος των πορισμάτων του πραγματογνώμονα, ενημερώνει περί αυτού το υπό έρευνα πρόσωπο. Η γνωστοποίηση αυτή ορίζει προθεσμία τουλάχιστον δύο εβδομάδων σε περίπτωση που η ΕΑΚΑΑ συμφωνεί με όλα τα πορίσματα, και τουλάχιστον τεσσάρων εβδομάδων σε περίπτωση που η ΕΑΚΑΑ δεν συμφωνεί με ορισμένα από τα πορίσματα, εντός της οποίας το υπό έρευνα πρόσωπο έχει τη δυνατότητα να υποβάλει γραπτές παρατηρήσεις. Η ΕΑΚΑΑ δεν υποχρεούται να λάβει υπόψη γραπτές παρατηρήσεις που παρελήφθησαν μετά τη λήξη της εν λόγω προθεσμίας για την έκδοση απόφασης σχετικά με την ύπαρξη παράβασης και σχετικά με εποπτικά μέτρα και την επιβολή προστίμου σύμφωνα με τα άρθρα 38ζ και 38η του κανονισμού (ΕΕ) αριθ. 600/2014.
            
            
               6.   Η ΕΑΚΑΑ δύναται να καλέσει το υπό έρευνα πρόσωπο, στο οποίο έχει αποσταλεί έκθεση πορισμάτων, να παραστεί σε ακρόαση. Το υπό έρευνα πρόσωπο μπορεί να επικουρείται από συνήγορο της επιλογής του. Οι ακροάσεις δεν είναι δημόσιες.
            
            
               7.   Εάν η ΕΑΚΑΑ αποφασίσει ότι το υπό έρευνα πρόσωπο έχει διαπράξει μία ή περισσότερες από τις παραβάσεις των απαιτήσεων που αναφέρονται στο άρθρο 38ζ παράγραφος 1 του κανονισμού (ΕΕ) αριθ. 600/2014 και έχει εκδώσει απόφαση επιβολής προστίμου σύμφωνα με το άρθρο 38η του εν λόγω κανονισμού, κοινοποιεί αμέσως την απόφασή της αυτή στο υπό έρευνα πρόσωπο.
            
         
         
            Άρθρο 4
            Διαδικαστικοί κανόνες σε διαδικασίες παράβασης ενώπιον της ΕΑΚΑΑ σχετικά με περιοδικές χρηματικές ποινές
            
               1.   Προτού λάβει απόφαση επιβολής περιοδικής χρηματικής ποινής σύμφωνα με το άρθρο 38θ του κανονισμού (ΕΕ) αριθ. 600/2014, η ΕΑΚΑΑ υποβάλλει έκθεση πορισμάτων στο υπό έρευνα πρόσωπο, στην οποία παρατίθενται οι λόγοι για την επιβολή περιοδικής χρηματικής ποινής και το ποσό της περιοδικής χρηματικής ποινής ανά ημέρα μη συμμόρφωσης. Η έκθεση πορισμάτων ορίζει προθεσμία τουλάχιστον τεσσάρων εβδομάδων εντός της οποίας το πρόσωπο που υπόκειται στις διαδικασίες έχει τη δυνατότητα να υποβάλει γραπτές παρατηρήσεις. Η ΕΑΚΑΑ δεν υποχρεούται να λάβει υπόψη γραπτές παρατηρήσεις που παρελήφθησαν μετά τη λήξη της προθεσμίας, προκειμένου να αποφασίσει για την περιοδική χρηματική ποινή.
            
            
               2.   Από τη στιγμή που ο ΠΥΑΔ ή το πρόσωπο που υπόκειται στις διαδικασίες έχει συμμορφωθεί με τη σχετική απόφαση που αναφέρεται στο άρθρο 38θ παράγραφος 1 του κανονισμού (ΕΕ) αριθ. 600/2014, δεν μπορεί πλέον να επιβάλλεται περιοδική χρηματική ποινή.
            
            
               3.   Η απόφαση που αναφέρεται στο άρθρο 38θ παράγραφος 1 του κανονισμού (ΕΕ) αριθ. 600/2014 πρέπει να αναφέρει τη νομική βάση και τους λόγους της απόφασης, το ποσό και την ημερομηνία έναρξης της χρηματικής ποινής.
            
            
               4.   Η ΕΑΚΑΑ δύναται να καλέσει το πρόσωπο που υπόκειται στις διαδικασίες να παραστεί σε ακρόαση. Το πρόσωπο που υπόκειται στις διαδικασίες μπορεί να επικουρείται από συνήγορο της επιλογής του. Οι ακροάσεις δεν είναι δημόσιες.
            
         
         
            Άρθρο 5
            Διαδικαστικοί κανόνες σχετικά με προσωρινές αποφάσεις εποπτικών μέτρων
            
               1.   Κατά παρέκκλιση από το άρθρο 3 παράγραφοι 4, 5 και 6 και από το άρθρο 4 παράγραφοι 1 και 4, η διαδικασία που περιγράφεται στο παρόν άρθρο εφαρμόζεται όταν η ΕΑΚΑΑ εκδίδει προσωρινές αποφάσεις σύμφωνα με το άρθρο 38ιβ παράγραφος 1 δεύτερο εδάφιο του κανονισμού (ΕΕ) αριθ. 600/2014.
            
            
               2.   Αν η ΕΑΚΑΑ αποφασίσει ότι το υπό έρευνα πρόσωπο έχει διαπράξει μία ή περισσότερες από τις παραβάσεις των απαιτήσεων που αναφέρονται στο άρθρο 38ζ παράγραφος 1 του κανονισμού (ΕΕ) αριθ. 600/2014 και εκδώσει προσωρινή απόφαση για την επιβολή εποπτικών μέτρων σύμφωνα με το άρθρο 38ζ του κανονισμού (ΕΕ) αριθ. 600/2014, κοινοποιεί αμέσως αυτήν την προσωρινή απόφαση στο πρόσωπο που υπόκειται στην προσωρινή απόφαση.
               Η ΕΑΚΑΑ ορίζει προθεσμία τουλάχιστον τεσσάρων εβδομάδων εντός της οποίας το πρόσωπο που υπόκειται στην προσωρινή απόφαση έχει τη δυνατότητα να υποβάλει γραπτές παρατηρήσεις σχετικά με την απόφαση αυτή. Η ΕΑΚΑΑ δεν υποχρεούται να λάβει υπόψη γραπτές παρατηρήσεις που παρελήφθησαν μετά τη λήξη της εν λόγω προθεσμίας.
               Κατόπιν αιτήματος, η ΕΑΚΑΑ παρέχει πρόσβαση στον φάκελο στο πρόσωπο που υπόκειται στην προσωρινή απόφαση. Τα έγγραφα του φακέλου στα οποία παρέχεται πρόσβαση χρησιμοποιούνται μόνο για τους σκοπούς δικαστικών ή διοικητικών διαδικασιών που αφορούν την εφαρμογή του κανονισμού (ΕΕ) αριθ. 600/2014.
               Η ΕΑΚΑΑ δύναται να καλέσει το πρόσωπο που υπόκειται στην προσωρινή απόφαση να παραστεί σε ακρόαση. Τα πρόσωπα που υπόκεινται στην προσωρινή απόφαση μπορεί να επικουρούνται από συνήγορο της επιλογής τους. Οι ακροάσεις δεν είναι δημόσιες.
            
            
               3.   Η ΕΑΚΑΑ λαμβάνει οριστική απόφαση το συντομότερο δυνατόν μετά την έκδοση της προσωρινής απόφασης.
               Αν η ΕΑΚΑΑ κρίνει, αφού παράσχει τη δυνατότητα ακρόασης στο πρόσωπο που υπόκειται στην προσωρινή απόφαση, ότι αυτό έχει διαπράξει παράβαση των διατάξεων που αναφέρονται στο άρθρο 38ζ παράγραφος 1 του κανονισμού (ΕΕ) αριθ. 600/2014, εκδίδει επιβεβαιωτική απόφαση για την επιβολή ενός ή περισσότερων από τα εποπτικά μέτρα που προβλέπονται στο άρθρο 38ζ του κανονισμού (ΕΕ) αριθ. 600/2014. Η ΕΑΚΑΑ κοινοποιεί αμέσως την απόφαση αυτή στα πρόσωπα που υπόκεινται στην προσωρινή απόφαση.
            
            
               4.   Εάν η ΕΑΚΑΑ εκδώσει οριστική απόφαση η οποία δεν επιβεβαιώνει την προσωρινή απόφαση, η προσωρινή απόφαση θεωρείται ότι καταργείται.
            
         
         
            Άρθρο 6
            Πρόσβαση στον φάκελο της υπόθεσης και χρήση εγγράφων
            
               1.   Εφόσον ζητηθεί, η ΕΑΚΑΑ παρέχει πρόσβαση στον φάκελο στο υπό έρευνα πρόσωπο στο οποίο ο πραγματογνώμονας ή η ΕΑΚΑΑ έχουν αποστείλει έκθεση πορισμάτων. Η πρόσβαση παρέχεται μετά την κοινοποίηση οιασδήποτε έκθεσης πορισμάτων.
            
            
               2.   Τα έγγραφα του φακέλου στα οποία παρέχεται πρόσβαση χρησιμοποιούνται μόνο από το άτομο που αναφέρεται στην παράγραφο 1 για τους σκοπούς δικαστικών ή διοικητικών διαδικασιών σχετικά με την εφαρμογή του κανονισμού (ΕΕ) αριθ. 600/2014.
            
         
         
            Άρθρο 7
            Χρόνος παραγραφής για την επιβολή προστίμων και περιοδικών χρηματικών ποινών
            
               1.   Τα πρόστιμα και οι περιοδικές χρηματικές ποινές που επιβάλλονται σε ΠΥΑΔ και σε άλλα υπό έρευνα πρόσωπα υπόκεινται σε προθεσμία παραγραφής πέντε ετών.
            
            
               2.   Η προθεσμία παραγραφής που αναφέρεται στην παράγραφο 1 αρχίζει να ισχύει από την επομένη της διάπραξης της παράβασης. Σε περίπτωση διαρκών ή επαναλαμβανόμενων παραβάσεων, η εν λόγω προθεσμία παραγραφής αρχίζει να ισχύει από την ημέρα που τερματίστηκε η παράβαση.
            
            
               3.   Κάθε ενέργεια της ΕΑΚΑΑ, ή της εθνικής αρμόδιας αρχής η οποία ενεργεί κατόπιν αιτήματος της ΕΑΚΑΑ σύμφωνα με το άρθρο 38ιε του κανονισμού (ΕΕ) αριθ. 600/2014, για τους σκοπούς έρευνας ή διαδικασιών σε σχέση με παράβαση των απαιτήσεων που αναφέρονται στο άρθρο 38ζ παράγραφος 1 του κανονισμού (ΕΕ) αριθ. 600/2014 επιφέρει διακοπή της προθεσμίας για την επιβολή προστίμων και περιοδικών χρηματικών ποινών. Η προθεσμία παραγραφής διακόπτεται με ισχύ από την ημερομηνία κατά την οποία η ενέργεια κοινοποιείται στον ΠΥΑΔ ή στο υπό έρευνα πρόσωπο σε σχέση με παράβαση των απαιτήσεων που αναφέρονται στο άρθρο 38ζ παράγραφος 1 του κανονισμού (ΕΕ) αριθ. 600/2014.
            
            
               4.   Κάθε διακοπή που αναφέρεται στην παράγραφο 3 επανεκκινεί την προθεσμία παραγραφής. Η προθεσμία παραγραφής εκπνέει το αργότερο την ημέρα κατά την οποία έχει παρέλθει διάστημα ίσο με το διπλάσιο της προθεσμίας παραγραφής, χωρίς η ΕΑΚΑΑ να έχει επιβάλει πρόστιμο ή περιοδική χρηματική ποινή. Η προθεσμία αυτή παρατείνεται κατά χρονικό διάστημα ίσο με τον χρόνο αναστολής της παραγραφής κατά τα προβλεπόμενα στην παράγραφο 5.
            
            
               5.   Η προθεσμία παραγραφής για την επιβολή προστίμων και περιοδικών χρηματικών ποινών αναστέλλεται για το χρονικό διάστημα κατά το οποίο η απόφαση της ΕΑΚΑΑ αποτελεί αντικείμενο διαδικασιών που εκκρεμούν ενώπιον του συμβουλίου προσφυγών, που αναφέρεται στο άρθρο 60 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (3), ή επανεξετάζεται από το Δικαστήριο της Ευρωπαϊκής Ένωσης, σύμφωνα με το άρθρο 38ιγ του κανονισμού (ΕΕ) αριθ. 600/2014.
            
         
         
            Άρθρο 8
            Προθεσμίες παραγραφής για την εκτέλεση των ποινών
            
               1.   Η εξουσία της ΕΑΚΑΑ για την αναγκαστική εκτέλεση των αποφάσεων που λαμβάνονται σύμφωνα με τα άρθρα 38η και 38θ του κανονισμού (ΕΕ) αριθ. 600/2014 υπόκειται σε προθεσμία παραγραφής πέντε ετών.
            
            
               2.   Η προθεσμία παραγραφής που αναφέρεται στην παράγραφο 1 υπολογίζεται από την επομένη της ημέρας κατά την οποία η απόφαση καθίσταται οριστική.
            
            
               3.   Η προθεσμία παραγραφής για την εκτέλεση των ποινών διακόπτεται από:
               
                           α)
                        
                        
                           κοινοποίηση απόφασης της ΕΑΚΑΑ προς το πρόσωπο που υπόκειται στις διαδικασίες, με την οποία τροποποιείται το αρχικό ποσό του προστίμου ή της περιοδικής χρηματικής ποινής·
                        
                     
                           β)
                        
                        
                           κάθε πράξη της ΕΑΚΑΑ ή εθνικής αρμόδιας αρχής που ενεργεί κατόπιν αιτήματος της ΕΑΚΑΑ σύμφωνα με το άρθρο 38ιε του κανονισμού (ΕΕ) αριθ. 600/2014, η οποία αποσκοπεί στην αναγκαστική εκτέλεση της πληρωμής ή των όρων και προϋποθέσεων πληρωμής του ποσού του προστίμου ή της περιοδικής χρηματικής ποινής.
                        
                     
            
               4.   Κάθε διακοπή που αναφέρεται στην παράγραφο 3 επανεκκινεί την προθεσμία παραγραφής.
            
            
               5.   Η προθεσμία παραγραφής για την εκτέλεση των ποινών αναστέλλεται για όσο χρονικό διάστημα:
               
                           α)
                        
                        
                           παρέχεται προθεσμία για τη διενέργεια της πληρωμής·
                        
                     
                           β)
                        
                        
                           αναστέλλεται η αναγκαστική εκτέλεση της πληρωμής, εφόσον εκκρεμεί απόφαση ενώπιον του συμβουλίου προσφυγών της ΕΑΚΑΑ, δυνάμει του άρθρου 60 του κανονισμού (ΕΕ) αριθ. 1095/2010, και επανεξέταση από το Δικαστήριο της Ευρωπαϊκής Ένωσης, δυνάμει του άρθρου 38ιγ του κανονισμού (ΕΕ) αριθ. 600/2014.
                        
                     
         
         
            Άρθρο 9
            Είσπραξη προστίμων και περιοδικών χρηματικών ποινών
            
               1.   Τα ποσά των προστίμων και των περιοδικών χρηματικών ποινών που εισπράττονται από την ΕΑΚΑΑ κατατίθενται σε τοκοφόρο λογαριασμό που ανοίγεται έως ότου καταστούν οριστικά. Σε περίπτωση παράλληλης είσπραξης πολλαπλών προστίμων και περιοδικών χρηματικών ποινών από την ΕΑΚΑΑ, η τελευταία διασφαλίζει την κατάθεσή τους σε διαφορετικούς λογαριασμούς ή επιμέρους λογαριασμούς. Τα πρόστιμα και οι περιοδικές χρηματικές ποινές που καταβάλλονται δεν εγγράφονται στον προϋπολογισμό της ΕΑΚΑΑ ούτε καταχωρίζονται ως ποσά του προϋπολογισμού.
            
            
               2.   Μόλις η ΕΑΚΑΑ βεβαιωθεί ότι τα πρόστιμα ή οι περιοδικές χρηματικές ποινές έχουν καταστεί οριστικές, μετά την εξάντληση όλων των δικαιωμάτων προσφυγής, η ΕΑΚΑΑ μεταφέρει τα ποσά αυτά, συν τους πιθανούς τόκους, στην Επιτροπή. Στη συνέχεια, τα εν λόγω ποσά εγγράφονται στο σκέλος των εσόδων στον προϋπολογισμό της Ένωσης.
            
            
               3.   Η ΕΑΚΑΑ υποβάλλει εκθέσεις σε τακτική βάση προς την Επιτροπή σχετικά με τα ποσά των επιβληθέντων προστίμων και περιοδικών χρηματικών ποινών, καθώς και το καθεστώς τους.
            
         
         
            Άρθρο 10
            Έναρξη ισχύος και ημερομηνία εφαρμογής
            Ο παρών κανονισμός αρχίζει να ισχύει και εφαρμόζεται την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 16 Φεβρουαρίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 173 της 12.6.2014, σ. 84.
         
            (2)  Κανονισμός (ΕΕ) 2019/2175 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2019, για την τροποποίηση του κανονισμού (ΕΕ) αριθ. 1093/2010 σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), του κανονισμού (ΕΕ) αριθ. 1094/2010 για τη σύσταση Ευρωπαϊκής Εποπτικής Αρχής (Ευρωπαϊκή Αρχή Ασφαλίσεων και Επαγγελματικών Συντάξεων), του κανονισμού (ΕΕ) αριθ. 1095/2010 σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), του κανονισμού (ΕΕ) αριθ. 600/2014 για τις αγορές χρηματοπιστωτικών μέσων, του κανονισμού (ΕΕ) 2016/1011 σχετικά με τους δείκτες που χρησιμοποιούνται ως δείκτες αναφοράς σε χρηματοπιστωτικά μέσα και χρηματοπιστωτικές συμβάσεις ή για τη μέτρηση της απόδοσης επενδυτικών κεφαλαίων, και του κανονισμού (ΕΕ) 2015/847 περί στοιχείων που συνοδεύουν τις μεταφορές χρηματικών ποσών (ΕΕ L 334 της 27.12.2019, σ. 1).
         
            (3)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).